DXCII.  Bulla pro confirmatione instituti Praemonstratensis in Rottio et possessionum ejusdem monasterii.   (Anno 1152, Decemb. 15.) [HUGO,  Annal. Praem.,  II, 446.]
EUGENIUS episcopus, servus servorum Dei, dilectis filiis OTTHINONI abbati et praelato Ecclesiae sanctae Dei Genitricis Mariae et Beatae Verenae virginis in Roth, ejusque fratribus tam praesentibus quam futuris regularem vitam professis in perpetuum.
Quoniam sine verae cultu religionis, nec Ecclesia potest salva consistere, nec gratum Deo exhiberi servitium; oportet nos ubicunque possumus sacram religionis observantiam instituere, et institutam exacta diligentia conservare. Eapropter, dilecti in Domino filii, vestris justis postulationibus clementer annuimus, et ecclesiam sanctae Dei genitricis Mariae et beatae Verenae de Rotha, quae a venerabili matrona et vidua nomine Hemma, et filio ejus Chunone liberis hominibus in proprio suo allodio constructa est, et sub unius bizantii censu, sacrosanctae Romanae Ecclesiae annis singulis persolvendo beato Petro principi apostolorum oblata, et in qua divino mancipati estis obsequio, sub beati Petri et nostra protectione suscipimus et praesentis scripti privilegio communimus; imprimis siquidem statuentes ut ordo canonicus, qui secundum Dei timorem et beati Augustini Regulam, ibi auctore Domino institutus esse dignoscitur, perpetuis ibidem temporibus observetur. Praeterea possessiones sive ecclesiasticas sive saeculares ad se pertinentes, ut est Ecclesia proprii fundi Rothae, cum omni dote, cum omni jure ecclesiastico, et proprio allodio et caeteris praediis in eadem villa, cum omni jure existentibus; similiter ecclesia Schopflohc, cum hominibus censualibus, cum omni dote, cum omni jure ecclesiastico, et allodium proprium in eadem villa cum omni jure existens. Similiter capellana ecclesia Nertenbuech, et allodium proprium ibidem cum omni jure legitimo existens, et allodium Tempsheim et praedia in villis Hoggenberd, Veldstettim, Grabenstet, Grabenstetten; ecclesia quoque Steinbach cum hominibus censualibus, cum omni dote, cum omni jure ecclesiastico, et caetera praedia cum omni jure legitimo in eadem villa existentia; praedia quoque in villis videlicet Dathofen, Mazenhofen, Harde, Hausen, Oye, Crawinkel, Mamper, Maiselstein, Stirenhosen; capellana ecclesia Ruthinae cum proprio allodio et vinea ibidem plantata. In villa Curiensi, quae dicitur Amodes, praedium unum; in villa Wilperch praedium unum; ecclesia capellana Mowiler et allodium ibidem cum omni jure legitimo in villa quae dicitur superior Mowiler, praedium unum. Welmanswiler, Dieplshofen, Richenhofen, Bunofen, Steinethala, Mitthenrieth, Haslach, Murwangen, Habbesegg, Conradiswiler, Chonen, Welants, Spinnelwag, Zell, Binroth, Eicheberg, Bonlanden, Bachen, Halden, Egelsec, Obsingen, Rothum, Herbruchts, Waltenwyler, Bermeswiler, Manzenwiler, Oufdndorf, Lophaim, Hitishaim, Dalmafinger, Schaffhusen, Berg; nec non et alia quaecunque bonae sive concambiis, sive qualicunque alio pretio conquisita in villulis praediolis, longe vel prope positis, eadem Ecclesia in praesentiarum juste et canonice possidet, aut in futurum. . . . . . Ut autem omnipotenti Deo servire quietius valeatis eumdem locum ab omni potestate seu dominio advocati aut cujuslibet laicae personae liberum permanere decernimus et quietum. Sane laborum vestrorum quos propriis manibus aut sumptibus. . . . Sepulturam quoque ipsius loci liberam esse sancimus. . . . Obeunte autem in Domino ejusdem loci quolibet praeposito, nullus ibi quolibet subreptionis astutia seu violentia praeponatur, nisi quem fratres communi consensu elegerint. Decernimus ergo ut nulli omnino hominum liceat. . . . Ad judicium autem quod eadem ecclesia beati Petri et sanctae Romanae Ecclesiae juris existat, unum bisantinum nobis, nostrisque successoribus annis singulis persolvetis. Deinde omnibus apostolicis viris jugum nostrum invicem Christi nobiscum portantibus, videlicet episcopis, presbyteris, membris Christi et spiritalibus armis accinctis apostolica benedictione mandamus, et in vera charitate Christi rogamus, et praecipimus ut ubicunque praedicta ecclesia praedicti fratres Rothensem, ad sacram Romanam Ecclesiam pertinentes, vestrae indiguerint subventionis spiritualibus armis vestris perversos homines, invidiae et odii fomite adversus eos inflammatos et vim acrioris potestatis sibi inferentes, in vice nostra, imo omnipotentis Dei, durius increpando, excommunicando, anathematizando, sicut vobismetipsis subveniatis, et ad sedem apostolicam, nisi forte communi consensu et rogatu fratrum, si ita expedit, subveniatur, severissime compellantur. Si quae ergo in futurum ecclesiastica saecularisve persona hanc nostrae constitutionis paginam sciens, qualibet subreptionis astutia, seu violentia, seu aliqua advocatiae occasione nefanda, quam sibi et omni hominum deinceps, excepta sola regali persona, a nobis apostolica auctoritate sciat esse interdictam, contra eam venire tentaverit, bona eorum videlicet diripiendo, vel aliquam vim potestatis inferendo, sive in proprio fundationis loco, sive in possessionibus, jullulis, praediolis longe vel prope ad se pertinentibus, sive homines eorum suis servitiis subjugando, secundo tertiove commonita, nisi reatum suum congrua satisfactione correxerit potestatis honorisque sui dignitate careat . . . . Insuper omnes sibi adhaerentes, faventes, consentientes, apostolicae auctoritatis imo omnipotentis Dei nostri et omnium summorum pontificum et sacerdotum excommunicationis et anathematis alligationi subjaceant, et in extremitate vitae eorum, omnium fidelium communione priventur, et ne a quoquam sacerdotum visitentur, per sanctam obedientiam interdicimus, sed sepultura asini, sicut bene promeruerunt, sepeliantur, ut in extremo etiam examine districtae et aeternae ultionis praemio multentur. Cunctis autem eidem loco jura sua servantibus, sit Domini nostri Jesu Christi, quatenus et hic fructum bonae actionis percipiant, et praemia aeternae pacis inveniant. Amen. Ego Eugenius catholicae Ecclesiae episcopus. Ego Conradus Sabinensis episcopus. Ego Gg. presbyter card. tit. S. Calixti. Ego Guido presbyter cardinalis tit. S. Chrysogoni. Ego Theobaldus presb. card. tit. S. Praxedis. Ego Gilbertus indignus sacerdos sanctae Romanae Ecclesiae. Ego Albericus Ostiensis episcopus. Ego Imarus Tusculanus episcopus. Ego Octavianus diaconus card. S Nicolai in Carcere Tulliano. Ego Guido diaconus card. Sanctorum Cosmae et Damiani. Ego Odo diaconus card. S. Georgii ad Velum Aureum. Ego Baradus diaconus card. sanctae Romanae Ecclesiae. Ego Joannes diaconus S. Mariae. Ego Petrus diaconus S. Mariae in Via Lata Ego Jordanus presbyt. card. tit. S. Susannae. Datum Romae apud Sanctum Petrum per manum Bosonis sanctae Romanae Ecclesiae scriptoris, XVIII Kalendas Januarii, indict. XV, Incarnationis Dominicae 1152; pontificatus vero domni Eugenii III papae anno VII.
( nummi aurei )